**Informacija apie priimtą sprendimą dėl AB „Lietuvos geležinkeliai“ planuojamo antrojo kelio statybos ruože Livintai-Gaižiūnai leistinumo poveikio aplinkai požiūriu**

**1. Planuojamos ūkinės veiklos užsakovas** – AB „Lietuvos geležinkeliai“, Mindaugo g. 12, LT 03603 Vilnius, tel. (8-5) 2692014, faks. (8-5) 2692139.

**2. Poveikio aplinkai vertinimo dokumentų rengėjas** –UAB „Infraplanas“, K. Donelaičio g. 55-2, LT-44245 Kaunas, tel. (8-37) 407548, faks. (8-37) 407549, el. p. [info@infraplanas.lt](mailto:info@infraplanas.lt).

**3. Planuojamos ūkinės veiklos pavadinimas** –Antrojo kelio statyba ruože Livintai – Gaižiūnai**.**

**4. Planuojamos ūkinės veiklos vieta –**  Kauno apskritis, Kaišiadorių rajono savivaldybės, Palomenės seniūnija ir Jonavos rajono savivaldybės Ruklos ir Dumsių seniūnijos.

**5. Planuojamos ūkinės veiklos aprašymas -** Šiuo metu nagrinėjamas geležinkelio ruožas Livintai-Gaižiūnai yra vienkelis, leistinas keleivinių traukinių greitis šiame ruože yra 120 km/h, prekinių traukinių – 90 km/h. Šalia esamo geležinkelio, ant tos pačios sankasos, kairėje pusėje yra nutiestas kelias geležinkeliui prižiūrėti. Planuojamos ūkinės veiklos metu numatoma rekonstruoti apie 12,4 km ilgio tarpstočio Livintai – Gaižiūnai esamos 1520 mm vėžės pločio geležinkelio kelią, įrengti antrą 1520 mm vėžės pločio geležinkelio kelią, taip pat geležinkelio kelio ir jo statinių priežiūrai privažiavimo kelią esamo sklypo ribose. Antras geležinkelio kelias projektuojamas iš kairės pusės (link Gaižiūnų st.). Didžioji geležinkelio atkarpa driekiasi per miško masyvą, šiame geležinkelio ruože gyvenamųjų pastatų nėra, daugiausiai individualių namų ar namų grupės yra ties Gaižiūnų ir Livintų gyvenvietėmis. Artimiausias pastatas, kuriame yra gyvenamosios patalpos, yra Livintų stotis, nuo geležinkelio ašies nutolęs apie 30 metrų atstumu.

Projektu siekiama atnaujinti ir modernizuoti geležinkelių tinklą, padidinti traukinių greitį keleiviniams traukiniams iki 160 km/h, prekiniams – iki 120 km/h. Rekonstrukcijos metu numatoma sustiprinti esamą geležinkelio kelio konstrukciją, sustiprinti ir atnaujinti žemės sankasą atsižvelgiant į inžinerinių geologinių tyrinėjimų išvadas, pertrasavimo vietose įrengti naują sustiprintą žemės sankasą, įrengti vandens nuvedimo įrenginius, įdiegti triukšmą mažinančias priemones. Geležinkelio kelyje numatoma įrengti ilgabėgius (sandūros bus ne kas 25 m metrus, o kas kelis kilometrus), ko pasėkoje sumažės traukinio ratų sąveika su keliu ties sandūromis, atitinkamai sumažės ir triukšmas. Esami geležinkelio statiniai (tiltai, pralaidos, pervažos ir kt.) bus pritaikyti dvikeliam ruožui. Atsižvelgiant į projektuojamą greitį (120-160 km/h) ir normatyvinius dokumentus, tarpstotyje Livintai – Gaižiūnai numatomas aptvėrimas gyvūnų migracijai užtikrinti. Visi darbai numatomi AB „Lietuvos geležinkeliai“ valdomo sklypo ribose, todėl visuomenės poreikiams paimti žemės ar griauti gyvenamuosius namus nereikės. Numatoma nugriauti ir perkelti AB „Lietuvos geležinkeliai“ valdomame sklype esančias transformatorines.

Alternatyvių vietų planuojamai ūkinei veiklai nėra, antras geležinkelio kelias projektuojamas šalia esamo 1520 mm vėžės pločio geležinkelio ruožo Livintai-Gaižiūnai. Atsižvelgiant į technines įgyvendinimo galimybes buvo palyginti antrojo kelio įrengimo kairėje ir dešinėje pusėje variantai (palankesnis yra kelio klojimo kairėje pusėje variantas). Kloti kelią dešinėje pusėje buvo atsisakyta, nes klojant kelią reikėtų didelių geležinkelio kelių pertrasavimų priartėjant prie esamų AB ,,Lietuvos geležinkeliai“ patikėjimo teise valdomų žemės sklypo ribų, galėtų prireikti paimti žemės visuomenės poreikiams. Taip pat dešinėje esamo geležinkelio kelio pusėje yra žymiai daugiau pelkėtų vietovių, kas reikalautų sudėtingų techninių sprendinių geležinkelio įrengimui, didesnių žemės darbų apimčių ir ilgesnio statybos laikotarpio. Įrengianti naują vėžę kairėje pusėje geriau, kadangi ten jau yra praplatinta sankasa antrajam geležinkelio keliui ir šiuo metu ja vyksta geležinkelį aptarnaujančio autotransporto eismas. Taip pat kairėje pusėje antrąjį kelią yra techniškai lengviau įrengti ir prijungti prie esamų geležinkelio kelių, nes iš Kaišiadorių stoties antrasis geležinkelio kelias paklotas iš kairės puses iki Livintų geležinkelio stoties ir Livintų geležinkelio stotyje susijungia į vieną geležinkelio kelią.

Poveikio aplinkai vertinimo (toliau – PAV) ataskaitoje geležinkelio rekonstrukcijos alternatyva (nutiesiant papildomus bėgius kairėje pusėje greta esamų, sustiprinant esamą geležinkelio kelio konstrukciją, sustiprinant ir atnaujinant žemės sankasą, pertrasavimo vietose įrengiant naują sankasą, įdiegiant aplinkosaugines priemones) lyginama su „nuline“ alternatyva.

Lietuvos Respublikos bendrajame plane, rekonstruojamas ruožas nurodomas kaip magistralinė geležinkelio tarptautinė linija. Planuojama ūkinė veikla neprieštarauja Jonavos rajono savivaldybės teritorijos bendrojo plano ir Kaišiadorių rajono savivaldybės teritorijos bendrojo plano sprendiniams.

Geležinkelio oro tarša įvertinta matematiniu modeliu BREEZE AERMOD. Teršalų sklaidos vertinime buvo naudotas santykinai švarių Lietuvos kaimiškųjų vietovių oro teršalų vidutinių metinių koncentracijų vertės 2013 m. Prognozuojama, kad per parą ruože Livintai-Gaižiūnai-Livintai pravažiuos viso 103 vnt. prekinių ir keleivinių traukinių. Projektinis greitis numatomas 120-160 km./val, tačiau oro taršos vertinime priimant blogesnį variantą (scenarijų), naudotas prognozuojamas vidutinis traukinių greitis 70-110 km/val., kadangi teršalų koncentracija didėja, mažėjant greičiui.

Prognozuojamos 2040 m. į aplinkos orą išmetamų teršalų didžiausios koncentracijos, įvertinus foninę taršą: azoto dioksido 1 val. – 20,56 μg/m3 (ribinė vertė (toliau – RV) - 200 μg/m3), azoto dioksido metų – 5,13 μg/m3 (RV - 40 μg/m3), azoto oksidų metų – 14,79 μg/m3 (kritinis užterštumo lygis, nustatytas augmenijos apsaugai - 30 μg/m3), kietųjų dalelių (KD10) 24 val. – 13,36 μg/m3 (RV - 50 μg/m3), kietųjų dalelių (KD10) metų – 11,43 μg/m3 (RV - 40 μg/m3), kietųjų dalelių (KD2,5) metų – 8,4 μg/m3 (RV - 26 μg/m3), anglies monoksido 8 val. – 21,11 μg/m3 (RV - 10000 μg/m3). Atliktų oro taršos sklaidos skaičiavimų rezultatai rodo, kad įgyvendinus rekonstravimo projektą, ribinės vertės nebus viršijamos.

Triukšmo modeliavimas atliktas kompiuterine programa CADNA A 4.0. Ldvn, Ldienos, Lvakaro ir Lnakties rodiklių vertės nustatytos skaičiavimais, taikant „SRM II“ metodiką (Olandijos nacionalinę skaičiavimo metodiką geležinkelių transporto triukšmui nustatyti). Atliktas išsamus triukšmo modeliavimas nagrinėjamoje teritorijoje, įvertinant kaip triukšmas veikia atskirus būstus, modeliuotas triukšmas prie pastatų fasadų (kiekviename aukštyje) ir jų aplinkoje (2 metrų aukštyje). Įvertintas pastatų aukštingumas, reljefas, vietovės triukšmo absorbcinės savybės, esamų ir numatomų triukšmo šaltinių duomenys. Modeliavimo būdu įvertinta ruožų Livintai-Gaižiūnai, Gaižiūnai-Livintai esama akustinė situacija ir palyginta su 2040 metų numatoma akustine situacija.

Triukšmo viršijimai jau esamoje situacijoje nustatyti prie vieno pastato (Nr. 17) - Livintų stoties, kuris kartu yra ir gyvenamas namas. Po rekonstrukcijos pastatas nebetarnaus kaip stotis (stotis naikinama), tačiau išliks kaip gyvenamasis namas. Šiam namui ir jo aplinkos apsaugai nuo triukšmo yra numatoma priemonė – 4 metrų aukščio ir 120 metrų ilgio akustinė sienutė kurios akustinis efektyvumas 11 dB(A). Apsaugai nuo vibracijos bus naudojami 120 m ilgio antivibraciniai absorberiai (pabėgių paklotai ar kt.) ant abiejų geležinkelio linijų (esamos ir planuojamos). Įgyvendinus projektą su minėtomis rekomenduojamomis triukšmą mažinančiomis priemonėmis, planuojama, kad triukšmo lygiai prie pastatų ir jų aplinkoje neviršys leistinų Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytų ribinių verčių.

Neigiamam triukšmo poveikiui statybos metu sumažinti rekomenduojama: planuoti statybos darbų procesą; su triukšmą skleidžiančia darbų įranga nedirbti arti gyvenamųjų pastatų švenčių ir poilsio dienomis, o darbo dienomis nedirbti vakaro (18:00–22:00 val.) ir nakties (22:00–06:00 val.) metu; pagal galimybes rinktis tylesnę statybos darbams naudojamą įrangą, tylesnius darbo metodus (pvz. suderinti kelias triukšmingas operacijas).

Po planuojamos ūkinės veiklos įgyvendinimo atliekų susidarymas nenumatomas. Planuojamos ūkinės veiklos įgyvendinimo metu susidarys šios atliekos: statybinio laužo (pvz. geležies, betono), balasto (skaldos), senų bėgių ir pabėgių atliekų susidarymas), t. y. 17 03 02 bituminiai mišiniai, 17 01 01 betonas, 17 02 01 medis, 17 04 metalai (įskaitant jų lydinius), 17 05 žemė (įskaitant iš užterštų vietų iškastą gruntą), akmenys ir kt. Visos atliekos bus rūšiuojamos ir pagal galimybes panaudojamos pakartotinai, o atliekos kurių antrinis panaudojimas nenumatomas, bus perduodamos įmonėms turinčioms teisę priimti tokio tipo atliekas. Atliekos, bus tvarkomos, vadovaujantis Atliekų tvarkymo taisyklėmis, patvirtintomis Lietuvos Respublikos aplinkos ministro 2003 m. gruodžio 30 d. įsakymu Nr. 722 „Dėl Lietuvos Respublikos aplinkos ministro 1999 m. liepos 14 d. įsakymu Nr. 217 „Dėl Atliekų tvarkymo taisyklių patvirtinimo“ pakeitimo“ ir Statybinių atliekų tvarkymo taisyklėmis, patvirtintomis Lietuvos Respublikos aplinkos ministro 2006 m. gruodžio 29 d. įsakymu Nr. D1-637 „Dėl statybinių atliekų tvarkymo taisyklių patvirtinimo“. Tikslūs numatomų susidaryti atliekų kiekiai bus nustatyti parengus techninį projektą.

Rekonstruojamam geležinkelio ruožui Livintai-Gaižiūnai artimiausia saugoma teritorija – Būdos-Pravėniškių miškų biosferos poligonas ir su jo ribomis sutampanti „Natura 2000“ paukščių apsaugai svarbi teritorija – Būdos-Pravieniškių miškai (LTKAIB006). Pastaroji teritorija patenka į geležinkelio sklypą ties Livintų stotimi. Teritorija išskirta Vapsvaėdžių (*Pernis apivorus*), jerubių (*Bonasa bonasia*), gervių (Grus grus), žvirblinių pelėdų (*Glaucidium passerinum*), juodųjų meletų (*Dryocopus martius*), vidutinių margųjų genių (*Dendrocopos medius*), baltnugarių genių (*Dendrocopos leucotos*), tripirščių genių (*Picoides tridactylus*) apsaugai. Kita artimiausia saugoma teritorija yra „Natura 2000“ buveinių apsaugai svarbi teritorija – Gaižiūnai (LTJOA0006), nuo planuojamo rekonstruoti geležinkelio ruožo nutolusi apie 220 m atstumu. Ši teritorija išskirta išsaugoti: (2330) Nesusivėrusios žemyninės smiltpieves; (4030) Viržynus; (6120) Karbonatinių smėlynų smiltpieves. Už 985 m nuo geležinkelio yra Palaraisčio telmologinis draustinis išskirtas išsaugoti turtingą rūšimis Palaraisčio aukštapelkę. Kadangi geležinkelio vėžę numatoma tiesti į vakarus nuo esamos, ruožą, kuris dabar ribojasi su Būdos-Pravėniškių miškų biosferos poligonu ir „Natura 2000“ paukščių apsaugai svarbia teritorija – Būdos-Pravieniškių miškais, numatoma patiesinti, atitraukiant nuo minėtų saugomų teritorijų. Taigi ruože, kuris ribojasi su saugomomis teritorijomis, rekonstrukcija ir praplatinimas numatomi į priešingą pusę nei saugomos teritorijos. Pagal Būdos–Pravieniškių miškų biosferos poligono nuostatų, patvirtintų Lietuvos respublikos aplinkos ministro 2004 m. lapkričio 15 d. įsakymu Nr. D1-590 „Dėl Babtų-Varluvos miškų, Balbieriškio miško, Biržų girios ir Būdos-Pravieniškių miškų biosferos poligonų įsteigimo, biosferos poligonų nuostatų bei biosferos poligonų ribų patvirtinimo“ duomenis, vertingų teritorijų, dėl kurių poligonas įsteigtas, šalia geležinkelio nėra.

Biologinė įvairovė įvertinta naudojantis esamais duomenimis ir atliktais lauko tyrimais. Nustatytos potencialiai vertingos teritorijos buvo tirtos lauko sąlygomis, atlikta vertingų objektų fotofiksacija (lauko tyrimai atlikti 2014 sausio 22 d., balandžio 17 d., birželio 19 d. ir Liepos 1 d.). Vertingų floros elementų lauko tyrimų metu nebuvo fiksuota: projekto aplinkoje vyrauja nuolat sistemingai prižiūrimas miškas, geležinkelio sklypas nuolat šienaujamas, žolinėje dangoje gausu adventyvinių rūšių. Lauko tyrimų metu fiksuotas stambiųjų gyvūnų (šerno *Sus scrofa*) migracija per esamą nenaudojamą pralaidą ties Želvos upe, apie 50 m piečiau nuo esamos Želvos upės pralaidos. Lauko tyrimų metu Baltijinės gegūnės *Dactylohriza baltica* augavietės aptiktos Livintų kaimo pievose, į projekto ribas nepatenka. Projektas nekerta biologinės įvairovės prasme vertingų teritorijų.

Gyvūnų apsaugai ir eismo saugai užtikrinti numatoma tverti visą geležinkelį, paliekant 2 specialiai stambiesiems gyvūnams skirtus praėjimus ir 2 praėjimus kuriais gyvūnai galės kirsti geležinkelį. Viena perėja numatoma vieno lygio – apie 600 m neaptvertas geležinkelio ruožas, kuriame įrengiami gyvūnus prieš pat atvykstant traukiniui, atbaidantys įrenginiai. Antra perėja – dviejų lygių ties Želvos upe. Planuojami darbai į saugomas teritorijas nepatenka. Be šių, specialiai gyvūnų migracijai numatomų įrengti perėjų stambieji gyvūnai galės praeiti ir per pralaidą ties Livintais (Livintos upe) ir ties Gaižiūnais esančia automobilių pervaža. Šių praėjimo vietų adaptuoti specialiai gyvūnams nenumatoma.

Esamas geležinkelis kerta tris mišku tekančius upelius: Livintą, Želvą, Čiulotą, taip pat keletą bevardžių tėkmių. Per upelius šiuo metu yra įrengti tiltai ir pralaidos, kuriuos atliekant geležinkelio tiesimą ketinama rekonstruoti, pagal poreikį pritaikant juos ir gyvūnų migracijai, o per Livintą, esant būtinybei, paliekant galimybę ir gyventojams praeiti per sausus pralaidos kraštus. Planuojami darbai pakrantės apsaugos juostų ir vandens apsaugos zonų reglamentų nepažeis. Mechanizmų ar statybinių medžiagų laikymo aikštelės saugomų teritorijų ar vandens telkinių apsaugos zonose nenumatomos. Statybinių medžiagų aikštelių rekomenduojama neįrengti arčiau kaip 25 m nuo vandens telkinių.

Geležinkelis nepatenka į vandenviečių ar vandens gręžinių SAZ juostas, vandens gręžinių 500 spinduliu nuo trasos nėra. Artimiausia Gaižiūnų geležinkelio stoties vandenvietė nutolusi >500 m rytų kryptimi. Remiantis 2013 m. atliktais rekonstruojamo ruožo geležinkelio grunto tyrimais (taršos viršijimų nenustatyta) bei numatomų tvarkingų dyzelinių traukinių naudojimu, eksploatacijos metu padidinta paviršinio ir požeminio vandens tarša nenumatoma. Įgyvendinant projektą ketinama sutvarkyti esamus griovius ir į juos žolėtais sankasų šlaitais nuvesti lietaus nuotekas. Nuo esamos geležinkelio sankasos ir bėgių paviršines nuotekas (kritulių vandenį) numatoma nuvesti į šoninius griovius ir išleisti į žemesnes vietas arba į specialias ištekėjimo vietas.

Statybų metu, avarijų atveju rekomenduojamos aplinkosauginės priemonės išsiliejusių teršalų surinkimui (birus smėlis, smėlio maišai, sorbentai).

Geležinkelis yra apsuptas miškų, ir tik nedidelės teritorijos yra pievos ir laukai, kurių aplinkoje vyrauja 20–30 cm storio derlingąjį sluoksnį turintys dirvožemiai. Rekonstrukcijos metu derlingasis sluoksnis bus išsaugotas ir panaudotas teritorijos rekultivacijai bei apželdinimui.

Įgyvendinant projektą numatoma iškirsti apie 4,5 ha valstybinės reikšmės IV grupės ūkinio miško. Tikslus kertamų medžių kiekis bus žinomas parengus techninį projektą. Planuojamos veiklos gretimybėje esančio IIA grupės miško ar kertinės miško buveinės kirtimas nenumatomas. Dėl miško kirtimo praplatės esamo geležinkelio erdvė, tačiau planuojamas kirtimas pasidalins per visą 12,4 km ilgio ruožą, taip išvengiant reikšmingų vyraujančio gamtinio kraštovaizdžio vizualinių ir struktūrinių pokyčių. Planuojama nauja vėžė bus įrengiama daugiausia ant šiuo metu jau esamo aptarnavimo kelio kairėje geležinkelio pusėje, o esami geležinkelio statiniai (tiltai, pralaidos ir kt.) bus pritaikyti dvikeliam ruožui. Naujais elementais geležinkelį supančiame gamtiniame kraštovaizdyje galima laikyti numatomą aptvėrimą ir rekomenduojamą triukšmo sienutę Livintų kaime. Laikinas neigiamas vizualinis poveikis kraštovaizdžiui galimas tik statybų metu, o įgyvendinus projektą numatoma rekultivacija – pažeistų vietų padengimas derlingu dirvožemio sluoksniu ir apželdinimas. Rekonstrukcija reikšmingai nepaveiks gamtinio karkaso teritorijos – regioninės reikšmės vidinio stabilizavimo arealo apimančio Vadų, Būdų miškus.

Naudingųjų iškasenų telkiniai į rekonstruojamo geležinkelio sklypą nepatenka.

Kultūros paveldo objektai į planuojamą rekonstruoti geležinkelio ruožą nepatenka. Artimiausia vertybė, įtraukta į Lietuvos kultūros vertybių registro sąrašą, yra [Pašulių kapinynas](javascript:ShowDetailView('5940')) (unikalus objekto kodas – 5940), esantis Kaišiadorių r. sav., Pašulių k. Palomenės sen., Pašulių k., nutolęs apie 2,7 km pietų kryptimi. Įvertinant tai, neigiamas poveikis kultūros paveldui nenumatomas.

Planuojamos ūkinės veiklos poveikio visuomenės sveikatai vertinimo išvadose teigiama, kad įgyvendinus geležinkelio atkarpos Livintai-Gaižiūnai rekonstrukciją, su visomis rekomenduojamomis žmonių sveikatos saugos ir aplinkos apsaugos priemonėmis, reikšmingo neigiamo poveikio žmonių sveikatai (tame tarpe ir išskirtoms rizikos grupėms) neprognozuojama. Geležinkelio rekonstrukcija padėtų išlaikyti kokybiškas ir/ar pagerintų gyvenamosios aplinkos sąlygas, prisidėtų prie pavojaus žmonių sveikatai mažinimo ir sveikatos gerinimo.

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas:**

6.1. Arčiausiai planuojamos ūkinės veiklos vietos esančio namo (Livintų stotis) ir jo gyvenamosios aplinkos apsaugai nuo triukšmo ir vibracijos yra numatoma poveikio mažinimo priemonė – 4 metrų aukščio ir 120 metrų ilgio akustinė sienutė kurios akustinis efektyvumas ne mažesnis 11 dB (A). Apsaugai nuo vibracijos bus naudojami 120 m ilgio antivibraciniai absorberiai (pabėgių paklotai ar kt.) ant abiejų geležinkelio linijų (esamos ir planuojamos). Priemones gyvenamajam pastatui rekomenduojama įdiegti prieš pradedant statybos, rekonstrukcijos darbus.

6.2. Ruože, kuris ribojasi su saugomomis teritorijomis, rekonstrukcija ir praplatinimas numatomi į priešingą pusę nei saugomos teritorijos. Įgyvendinant projektą laikinų statybinių medžiagų ar mechanizmų saugojimo aikštelių nenumatoma įrengti saugomose teritorijose.

6.3. Statybinių medžiagų aikštelių numatoma neįrengti arčiau kaip 25 m nuo vandens telkinių. Statybų metu, avarijų atveju numatomos aplinkosauginės priemonės išsiliejusių teršalų surinkimui (birus smėlis, smėlio maišai, sorbentai).

6.4. Gyvūnų apsaugai ir eismo saugai užtikrinti numatomos priemonės aprašytos 5 punkte.

6.5. Visoje planuojamoje teritorijoje rekomenduojami techniniai ir geležinkelio sprendiniai orientuoti į esamų brandžių medžių išsaugojimą, medžiai kertami tik ten kur jų išsaugoti neįmanoma. Į statybvietę patenkančių nekertamų medžių apsaugai numatoma: apsaugoti medžių kamienus (pvz. aprišant lentomis), šaknis (pvz. aptveriant medžius ar medynus), o esant poreikiui greta medžių įrengti sankasą ar iškasą yra būtina vadovautis APR-BĮA 10, IX skyriumi „Medžių apsauga“.

**7. Pateiktos poveikio aplinkai vertinimo subjektų išvados:**

7.1. Kauno visuomenės sveikatos centras 2014-02-17 raštu Nr. 2-641-6(8.38) pritarė PAV programai; 2014-08-25 raštu Nr. 2-3269-12(8.38) pritarė PAV ataskaitai ir neprieštaravo planuojamos ūkinės veiklos galimybėms.

7.2. Kaišiadorių rajono savivaldybės administracija 2014-02-19 raštu Nr. (3.27-V8)-3-488 pateikė išvadą, kad PAV programai pritaria; 2014-08-01 raštu Nr. (3.27-V8)-3-1999 pritarė PAV ataskaitai.

7.3. Jonavos rajono savivaldybės administracija 2014-02-17 raštu Nr. 6B-22-0755 pateikė išvadą, kad derina PAV programą; 2014-08-06 raštu Nr. 6B-22-3595 pritarė PAV ataskaitai ir neprieštaravo planuojamai vykdyti veiklai.

7.4. Kauno apskrities priešgaisrinė gelbėjimo valdyba 2014-02-13 raštu Nr. 13-324 pateikė išvadą, kad papildomų sąlygų PAV programai nekelia ir planuojamai veiklai pritaria; 2014-07-30 raštu Nr. 13-1472 pritarė PAV ataskaitai ir planuojamai veiklai.

7.5. Kultūros paveldo departamento prie Kultūros ministerijos Kauno teritorinis padalinys 2014-02-21 raštu Nr. (9.38-K)2K-379 dėl PAV programos pateikė išvadą, kad nagrinėjamoje teritorijoje kultūros paveldo objektų ar jų apsaugos zonų nėra ir, kad nagrinėti PAV ataskaitą interesų neturi.

7.6. Valstybinė saugomų teritorijų tarnyba prie Aplinkos ministerijos 2014-03-19 raštu Nr. (4)-V3-599 (7.21) pritarė PAV programai; 2014-08-29 raštu Nr. (4)-V3-2150 (7.21) pateikė išvadą, kad pritaria PAV ataskaitos kokybei ir neprieštarauja, kad būtų įgyvendinamas planuojamas geležinkelio rekonstrukcijos projektas „Antrojo kelio statyba ruože Livintai-Gaižiūnai“.

**8. Visuomenės informavimas ir dalyvavimas:**

Visuomenė apie parengtą PAV programą buvo informuota: respublikiniame laikraštyje „Lietuvos žinios“ (2014-01-18), Kaišiadorių rajono laikraštyje „Kaišiadorių aidai“ (2014-01-21), Jonavos rajono laikraštyje „Naujienos“ (2014-01-21). Skelbimai buvo pakabinti Kaišiadorių rajono savivaldybės Palomenės seniūnijos skelbimų lentoje (2014-01-16), Jonavos rajono savivaldybės Ruklos seniūnijos skelbimų lentoje (2014-01-16) ir Jonavos rajono savivaldybės Dumsių seniūnijos skelbimų lentoje (2014-01-16), taip pat informacija buvo skelbiama PAV dokumentų rengėjo UAB „Infraplanas” internetiniame puslapyje (2014-01-17), Kaišiadorių rajono savivaldybės internetiniame puslapyje (2014-01-17), Jonavos rajono savivaldybės internetiniame puslapyje (2014-01-16). Aplinkos apsaugos agentūra 2014-01-27 savo tinklalapyje paskelbė visuomenei apie parengtą PAV programą, nurodė kur, kada ir iki kada visuomenė turi teisę susipažinti su parengta PAV programa, taip pat nurodė, kad pasiūlymus dėl planuojamos ūkinės veiklos galima teikti PAV dokumentų rengėjui, o pasiūlymų kopijas galima teikti atsakingai institucijai ir PAV subjektams jų kompetencijos klausimais.

Informacija apie visuomenės viešą supažindinimą su planuojamos ūkinės veiklos poveikio aplinkai vertinimo ataskaita buvo skelbiama:respublikiniame laikraštyje „Lietuvos žinios“ (2014 m. birželio 26 d.), Kaišiadorių rajono laikraštyje „Kaišiadorių aidai“ (2014 m. birželio 27 d.), Jonavos rajono laikraštyje „Naujienos“ (2014 m. birželio 27 d.). Skelbimai buvo pakabinti Kaišiadorių rajono savivaldybės Palomenės seniūnijos skelbimų lentoje (2014-06-26), Jonavos rajono savivaldybės Ruklos seniūnijos skelbimų lentoje (2014-06-26) ir Jonavos rajono savivaldybės Dumsių seniūnijos skelbimų lentoje (2014-06-26), taip pat informacija buvo skelbiama PAV dokumentų rengėjo UAB „Infraplanas” internetiniame puslapyje (2014-06-26), Kaišiadorių rajono savivaldybės internetiniame puslapyje (2014-06-26), Jonavos rajono savivaldybės internetiniame puslapyje (2014-06-26). Visuomenės viešas supažindinimas su PAV ataskaita įvyko 2014 m. liepos 11 d., 12 val., Jonavos rajono savivaldybės Dumsių seniūnijoje (Pergalės g. 13, Šveicarijos k., Jonavos raj. sav.) ir 2014 m. liepos 11 d. 15 val., Kaišiadorių rajono savivaldybės Palomenės seniūnijoje(Palomenės k., Kaišiadorių raj.). Viešajame supažindinime, įvykusiame Dumsių seniūnijoje, dalyvavo PAV dokumentų rengėjo atstovai, techninio projekto rengėjo „EPG mbH Erfurt“ atstovas, suinteresuotos visuomenės atstovai neatvyko. Viešajame supažindinime, įvykusiame Palomenės seniūnijoje, dalyvavo PAV dokumentų rengėjo atstovai, techninio projekto rengėjo „EPG mbH Erfurt“ atstovas ir suinteresuotos visuomenės atstovas. Suinteresuotos visuomenės pasiūlymų iki viešo susirinkimo, jo metu ir po susirinkimo negauta.

Aplinkos apsaugos agentūra 2014-09-02 savo tinklalapyje paskelbė visuomenei apie gautą PAV ataskaitą. Per nustatytą terminą pasiūlymų dėl PAV ataskaitos iš suinteresuotos visuomenės negauta. Iki sprendimo priėmimo PAV proceso dalyviai informacijos dėl galimų pažeidimų nustatant, apibūdinant ir įvertinant galimą planuojamos ūkinės veiklos poveikį aplinkai ar vykdant poveikio aplinkai vertinimo procedūras nepateikė.

**9. Atsakingos institucijos sprendimo pobūdis (planuojama ūkinė veikla leistina/neleistina), jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą.**

Planuojama ūkinė veikla – Antrojo kelio statyba ruože Livintai – Gaižiūnai, leistina pagal parengtą PAV ataskaitą ir įvykdžius šio sprendimo 10 punkte nustatytas sąlygas.

Sprendimas priimtas Aplinkos apsaugos agentūros 2014-09-25 raštu Nr. (15.9)-A4-5429.

***Su sprendimu siejamos sąlygos:***

10.1. Planuojamos ūkinės veiklos užsakovas ar PAV dokumentų rengėjas, vadovaujantis Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašu, patvirtintu Lietuvos Respublikos aplinkos ministro 2005 m. liepos 15 d. įsakymu Nr. D1-370 „Dėl visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo“, apie priimtą sprendimą turi informuoti visuomenę.

10.2. Veikla galės būti vykdoma įgyvendinus visas PAV ataskaitoje ir šiame sprendime numatytas poveikį aplinkai mažinančias priemones bei neviršijant PAV ataskaitoje nurodytų ir teisės aktuose nustatytų, poveikio aplinkai ir žmonių sveikatai, rodiklių.

10.3. Vykdomos veiklos metu paaiškėjus, kad daromas didesnis poveikis aplinkai už PAV ataskaitoje pateiktus arba teisės aktuose nustatytus rodiklius, veiklos vykdytojas privalės nedelsiant taikyti papildomas poveikį aplinkai mažinančias priemones arba mažinti veiklos apimtis.

10.4. Veiklos vykdytojas visais atvejais privalės laikytis visų aktualių veiklą reglamentuojančių teisės aktų reikalavimų, keičiantis teisiniam reglamentavimui atitinkamai keisti veiklos rodiklius.

10.5. Projektinėje dokumentacijoje pateikti tikslius duomenis apie kertamų medžių ir krūmų kiekius. Vykdant darbus vadovautis Lietuvos Respublikos miškų įstatymo ir Lietuvos Respublikos želdynų įstatymo nuostatomis.

10.6. Projektinėje dokumentacijoje pateikti tikslius planuojamų susidaryti atliekų kiekius ir atliekų tvarkymo būdus.

***Pagrindiniai motyvai, kuriais buvo remtasi priimant sprendimą:***

11.1. Parengtai poveikio aplinkai vertinimo ataskaitai ir planuojamos ūkinės veiklos galimybėms pagal pateiktą PAV ataskaitą pritarė visi planuojamos ūkinės veiklos subjektai.

11.2. Visi geležinkelio tiesimo ir rekonstrukcijos darbai numatomi AB „Lietuvos geležinkeliai“ valdomo sklypo ribose, visuomenės poreikiams paimti žemės nereikės.

11.3. Planuojami darbai į saugomas teritorijas nepatenka. Ruože, kuris ribojasi su saugomomis teritorijomis, rekonstrukcija ir praplatinimas numatomi į priešingą pusę nei saugomos teritorijos.

11.4. Pagal PAV ataskaitoje pateiktą informaciją, įgyvendinus numatytas triukšmą mažinančias priemones, artimiausioje gyvenamoje aplinkoje prognozuojamas planuojamos ūkinės veiklos triukšmas neviršys didžiausių leidžiamų triukšmo ribinių dydžių nustatytų Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“.

11.5. Pagal PAV ataskaitoje pateiktą informaciją, į aplinkos orą išmetamų teršalų koncentracijos nuo planuojamos ūkinės veiklos neviršys nustatytų ribinių verčių.

11.6. PAV ataskaitoje numatytos priemonės neigiamam poveikiui aplinkai išvengti, sumažinti, kompensuoti ar jo pasekmėms likviduoti.

11.7. Po planuojamos ūkinės veiklos įgyvendinimo numatomas eismo saugumo sąlygų pagerėjimas.

**10. Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje.**

Su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje galima susipažinti Aplinkos apsaugos agentūroje, A. Juozapavičiaus g. 9, LT-09311 Vilnius, tel.: +370 70662024, +370 70662033.